Molefe sê hy sal betaalBrian Molefe. (Foto: ANA) Brian Molefe, voormalige Eskom-hoof, se prokureurs het Vrydag ’n skrywe aan Solidariteit gerig waarin hulle 30 dae uitstel vra vir die terugbetaling van die R700 000 wat Molefe aan die organisasie verskuldig is. Dit volg nadat Solidariteit die balju opdrag gegee het om voort te gaan om op Molefe se eiendom beslag te lê. Dr. Dirk Hermann, bestuurshoof van Solidariteit, voer aan dat 30 dae onnodig lank is om die geld terug te betaal en dat Solidariteit in ’n skrywe aan Molefe gekommunikeer het dat hy slegs sewe dae het om die geld oor te betaal. Intussen het die Eskom-pensioenfonds ook aan Solidariteit gesê dat hulle Molefe tot 22 Augustus 2019 kans gee om die sowat R10 miljoen wat aan die fonds verskuldig is, terug te betaal. Die fonds het ook aan Solidariteit gesê dat indien hulle nie die geld ontvang nie, hulle aggressiewe (“vigorous”) regstappe sal instel om die geld van Molefe te verhaal. “Vir Solidariteit gaan dit suiwer oor verantwoordbaarheid. Geld kan nie deur belastingplunderaars geplunder word en dan stap hulle skotvry daarvan weg nie,” het Hermann gesê. “Ons vertrou dat die druk wat ons op mnr. Molefe geplaas het, ’n waarskuwing vir ander belastingplunderaars is. Hulle sal verantwoordbaar gehou word vir hul onregmatige aksies en hulle sal nie langer agter hofprosesse kan wegkruip nie.” Solidariteit het ook aan die Nasionale Vervolgingsgesag (NVG) geskryf om hulle te noop om wel met die vervolging van Molefe voort te gaan. Indien hulle in gebreke bly om dit te doen, sal Solidariteit advokaat Gerrie Nel van AfriForum se privaat vervolgingseenheid inspan om “belastingplunderaars soos Molefe” aan die pen te laat ry.